ДЕЛЕГИРАН РЕГЛАМЕНТ (ЕС) 2015/242 НА КОМИСИЯТА
от 9 октомври 2014 година
за определяне на подробни правила относно функционирането на консултативните съвети в рамките на общата политика в областта на рибарството
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета (1), и по-специално член 45, параграф 4 от него,
като има предвид, че:
(1)
В Регламент (ЕС) № 1380/2013, и по-специално в член 43 от него, се предвижда създаването на консултативни съвети, които следва да насърчават балансирано представителство на всички заинтересовани страни в областта на рибарството и аквакултурите и да допринасят за постигането на целите на общата политика в областта на рибарството.
(2)
Консултативните съвети могат да отправят до Комисията и до заинтересованите държави членки препоръки и предложения по въпроси, свързани с управлението на рибарството и социално-икономическите и отнасящите се до опазването аспекти на рибарството и аквакултурите. Те могат да уведомяват Комисията и държавите членки за проблеми, свързани с управлението и със социално-икономическите и отнасящите се до опазването аспекти на рибарството и аквакултурите в своята географска зона или област на компетентност, и да подпомагат, в тясно сътрудничество с научните среди, събирането, доставянето и анализа на данните, необходими за разработването на мерки за опазване.
(3)
С Решение 2004/585/ЕО на Съвета (2) се създават седем регионални консултативни съвета, а в приложение III към Регламент (ЕС) № 1380/2013 са включени също и четирите нови консултативни съвета, създадени с посочения регламент.
(4)
Тъй като с Регламент (ЕС) № 1380/2013 се създават нови консултативни съвети, необходимо е да се определи процедурата за началото на тяхното функциониране.
(5)
С оглед на важната роля, която се очаква да играят консултативните съвети в регионализираната обща политика в областта на рибарството, и в съответствие с принципите на доброто управление, установени в член 3, букви б) и е) от Регламент (ЕС) № 1380/2013, е необходимо също да се гарантира, в съответствие с член 43, параграф 1 от същия регламент, че структурата им осигурява балансирано представителство на всички легитимни заинтересовани страни в областта на рибарството, в това число флотовете за дребномащабен риболов, и когато е уместно - в областта на аквакултурите.
(6)
Дребномащабният риболов играе важна социална, икономическа, екологична и културна роля в много крайбрежни общности в целия Европейски съюз. Затова е необходимо да се осигури тяхното ефективно участие в работата на консултативните съвети, включително чрез вноски за покриване на разходите и загубите на доход, до които може да доведе това участие.
(7)
С цел да се осигури ефективно функциониране и сътрудничество със заинтересованите страни от трети държави, консултативните съвети следва да могат да адаптират методите си на работа и да си възстановяват разходите във всеки конкретен случай поотделно,
ПРИЕ НАСТОЯЩИЯ РЕГЛАМЕНТ:
Член 1
Приложно поле
С настоящия регламент се определят подробни правила относно функционирането на консултативните съвети, посочени в член 43 от Регламент (ЕС) № 1380/2013.
Член 2
Определения
За целите на настоящия регламент се прилагат следните определения:
1.
„Заинтересована държава членка“ означава държава членка с пряк управленски интерес по смисъла на член 4, параграф 1, точка 22 от Регламент (ЕС) № 1380/2013 в областта на компетентност на даден консултативен съвет, определена в член 1 от приложение III към Регламент (ЕС) № 1380/2013. По отношение на консултативния съвет за аквакултурите и консултативния съвет за пазарите „заинтересована държава членка“ означава всички държави членки на Съюза.
2.
„Секторни организации“ означава организации, представляващи рибарите и, по отношение на консултативния съвет за аквакултурите, операторите в сектора на аквакултурите, както и представители на секторите на преработване и предлагане на пазара.
3.
„Други заинтересовани групи“ означава представители на групи, засегнати от общата политика в областта на рибарството, различни от секторните организации, по-специално екологични организации и групи на потребителите.
Член 3
Начало на функционирането на новите консултативни съвети
1. Секторните организации и другите заинтересовани групи, които имат интерес от създаването на един от консултативните съвети, посочени в член 43, параграф 2 от Регламент (ЕС) № 1380/2013, подават до Комисията съвместно заявление относно началото на функционирането на съответния консултативен съвет. Съвместното заявление трябва да е съвместимо с целите и принципите на общата политика в областта на рибарството, посочени в Регламент (ЕС) № 1380/2013, и по-специално в член 43, параграф 1 от него и приложение III към него, и включва:
а)
изложение на целите;
б)
принципи на работа;
в)
процедурен правилник;
г)
списък на секторните организации и другите заинтересовани групи.
2. След като провери дали съвместното заявление е съвместимо с правилата, определени в Регламент (ЕС) № 1380/2013, по-специално приложение III, и с правилата, определени в настоящия регламент, Комисията предава заявлението на заинтересованите държави членки в срок от два месеца от получаването му. Комисията може да предложи изменения на съвместното заявление, за да се гарантира съответствие с всички изисквания, посочени в настоящия член.
3. Заинтересованите държави членки установяват дали заявлението е подписано от представителните секторни организации и другите заинтересовани групи и уведомяват Комисията за своето съгласие в срок от един месец от получаването на съвместното заявление. Въз основа на забележките на тези държави членки Комисията може да поиска допълнителни изменения или пояснения.
4. Комисията публикува в серия C на Официален вестник на Европейския съюз съобщение относно началото на функционирането на всеки нов консултативен съвет. Комисията публикува тази информация едва след като са изпълнени всички изисквания, посочени в параграф 1 по-горе. Консултативният съвет започва да функционира на посочената в съобщението дата, която не може да е по-рано от датата на публикуване на съобщението.
Член 4
Структура и организация на консултативните съвети
1. В допълнение към разпоредбите на член 43, параграф 1, член 45, параграфи 1-3 от Регламент (ЕС) № 1380/2013 и приложение III към същия регламент структурата и организацията на консултативните съвети трябва да съответстват на разпоредбите на параграфи 2-6 от настоящия член.
2. Общото събрание на всеки консултативен съвет:
а)
приема процедурен правилник на консултативния съвет;
б)
провежда най-малко веднъж годишно заседания за одобряване на годишния доклад, годишния стратегически план и годишния бюджет на консултативния съвет.
3. Общото събрание назначава изпълнителен комитет в състав до 25 членове. След консултация с Комисията общото събрание може да реши да назначи изпълнителен комитет в състав до 30 членове, за да се гарантира подходящо представителство на флотовете за дребномащабен риболов.
4. Общото събрание гарантира справедлив размер на членския внос, осигуряващ балансирано и широко представителство на всички заинтересовани страни, като се отчитат финансовите им възможности.
5. Изпълнителният комитет:
а)
насочва и ръководи задачите на консултативния съвет в съответствие с член 44, параграфи 2 и 3 от Регламент (ЕС) № 1380/2013;
б)
изготвя годишния доклад, годишния стратегически план и годишния бюджет;
в)
приема препоръки и предложения, както е посочено в член 44, параграф 2 от Регламент (ЕС) № 1380/2013.
6. Общото събрание и изпълнителният комитет осигуряват балансирано и широко представителство на всички заинтересовани страни, с акцент върху флотовете за дребномащабен риболов, когато е целесъобразно. Броят на представителите на флотовете за дребномащабен риболов следва да отразява дела на флотовете за дребномащабен риболов в сектора на рибарството на заинтересованите държави членки.
Член 5
Методи на работа
При вземането на решение относно своите методи на работа всеки консултативен съвет се стреми да осигури ефективност и пълноценно участие на всички членове чрез използването на съвременни информационни средства за комуникация и чрез предоставянето на услуги за устен и писмен превод.
Член 6
Финансово участие от страна на консултативните съвети
1. Всеки консултативен съвет предоставя допълнителна компенсация на рибарите, представляващи организации на флотовете за дребномащабен риболов, за ефективното им участие в работата на съвета, в допълнение към възстановяването на техните пътни разноски и разходи по настаняването. Тази компенсация се обосновава надлежно във всеки отделен случай.
2. Когато са поканени наблюдатели от трети държави, както е посочено в точка 2, буква к) от приложение III към Регламент (ЕС) № 1380/2013, консултативните съвети могат да участват в покриването на пътните разноски и разходите по настаняването на тези наблюдатели при същите условия, които прилагат за собствените си членове.
Член 7
Подкрепа от държавите членки
Държавите членки могат да предоставят подходяща техническа, логистична и финансова подкрепа за улесняване на функционирането на консултативните съвети.
Член 8
Влизане в сила
Настоящият регламент влиза в сила на двадесетия ден след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 9 октомври 2014 година.